|  |
| --- |
| PATVIRTINTA |
| Klaipėdos miesto savivaldybės |
| tarybos 2020 m. birželio 19 d. |
| sprendimu Nr. T1-181 |

**KELEIVIŲ IR BAGAŽO VEŽIMO VIETINIO (MIESTO IR PRIEMIESTINIO) REGULIARAUS SUSISIEKIMO MARŠRUTAIS AUTOBUSAIS IR MARŠRUTINIAIS TAKSI TVARKOS APRAŠAS**

**I SKYRIUS**

**BENDROSIOS NUOSTATOS**

1. Keleivių ir bagažo vežimo vietinio (miesto ir priemiestinio) reguliaraus susisiekimo maršrutais autobusais ir maršrutiniais taksi tvarkos aprašas (toliau – Aprašas) nustato vežėjų, ekipažų dirbančių bendroje Klaipėdos miesto ir priemiesčio viešojo transporto sistemoje ir asmenų, besinaudojančių viešojo transporto paslaugomis, pareigas, teises, atsakomybę ir kontrolę. Aprašas yra privalomas visiems vežėjams ir ekipažams, vežantiems keleivius vietinio (miesto ir priemiestinio) reguliaraus susisiekimo maršrutais, ir keleiviams, važiuojantiems vietinio (miesto ir priemiestinio) reguliaraus susisiekimo autobusais bei maršrutiniais taksi, bei vežėjų, ekipažų ir keleivių kelių transporto kontrolę atliekantiems pareigūnams ar darbuotojams.

2. Aprašas parengtas vadovaujantis Lietuvos Respublikos kelių transporto kodeksu ir Keleivių ir bagažo vežimo kelių transportu taisyklėmis.

3. Keleivių vežimą vietinio (miesto ir priemiestinio) reguliaraus susisiekimo maršrutais organizuoja Klaipėdos miesto savivaldybė (toliau – Savivaldybė) ir viešoji įstaiga „Klaipėdos keleivinis transportas“ (toliau – Savivaldybės įgaliota įstaiga) pagal Savivaldybės tarybos sprendimu patvirtintas kompetencijas.

4. Apraše vartojamos sąvokos suprantamos taip, kaip apibrėžta Lietuvos Respublikos kelių transporto kodekse.

**II SKYRIUS**

**EISMO ORGANIZAVIMAS**

5. Apie reguliaraus eismo nutraukimą ir pakeitimus keleiviams turi būti pranešama ne vėliau kaip prieš 5 kalendorines dienas Savivaldybės įgaliotos įstaigos svetainėje, o stotelėse informacija atnaujinama iš vakaro arba ne vėliau kaip prieš 1 kalendorinę dieną.

6. Vietinio (miesto ir priemiestinio) reguliaraus susisiekimo maršrutai pradedami, koreguojami, nutraukiami Savivaldybės arba Savivaldybės įgaliotos įstaigos iniciatyva teisės aktų nustatyta tvarka.

7. Savivaldybė ir Savivaldybės įgaliota įstaiga viešojo transporto eismą pagal galimybes organizuoja taip, kad jam būtų suteiktas eismo pirmumas, t. y. įrengiamos tik viešajam transportui skirtos juostos (A juostos) bei suteikiama pirmumo teisė reguliuojamose sankryžose.

**III SKYRIUS**

**STOTELĖS**

8. Vietinio (miesto ir priemiestinio) reguliaraus susisiekimo maršrutų stotelėse ir maršrutinių taksi maršrutų galinėse stotelėse informaciją pateikia ir atnaujina Savivaldybės įgaliota įstaiga.

9. Atsižvelgiant į keleivių srautus bei poreikį, gali būti įrengiamos papildomos stotelės pagal pageidavimą.

**IV SKYRIUS**

**TRANSPORTO PRIEMONIŲ APIPAVIDALINIMAS**

10. Vietinio (miesto ir priemiestinio) reguliaraus susisiekimo maršrutų reisų metu transporto priemonės turi būti apipavidalintos pagal Lietuvos Respublikos susisiekimo ministro patvirtinto Keleivinio kelių transporto priemonių apipavidalinimo tvarkos aprašo reikalavimus, Savivaldybės tarybos, Savivaldybės administracijos direktoriaus ir Savivaldybės įgaliotos įstaigos nustatytus reikalavimus.

**V SKYRIUS**

**BILIETŲ PARDAVIMAS**

11. Keleivio bilietas – dokumentas, kuriuo patvirtinama, kad yra sudaryta keleivių vežimo reguliariu reisu sutartis, arba skaitmeninėje duomenų bazėje saugomas įrašas, kuriuo patvirtinama, kad yra sumokėta už vežimo paslaugą. Bilietą privalo turėti kiekvienas keleivis, išskyrus tuos, kurie naudojasi įstatymo suteikta teise važiuoti nemokamai.

12. Vienkartinis vietinio (miesto ir priemiestinio) reguliaraus susisiekimo maršruto bilietas galioja tam reisui, į kurį jis parduotas ar pažymėtas. Vietinio (miesto ir priemiestinio) reguliaraus susisiekimo maršrutų bilietų rūšis ir jų galiojimą nustato Savivaldybės taryba.

13. Asmenys, priklausantys Lietuvos Respublikos transporto lengvatų įstatyme ir (ar) Savivaldybės tarybos nustatytoms kategorijoms, naudojasi važiavimo reguliaraus vietinio (miesto ir priemiestinio) reguliaraus susisiekimo maršrutų autobusais lengvatomis, įsigiję bilietus su atitinkamo dydžio nuolaidomis bei pateikę tokią teisę liudijančių dokumentų originalus.

14. Lietuvos Respublikos transporto lengvatų įstatyme nustatytų kategorijų asmenys autobuse gali įsigyti tik jame parduodamos rūšies bilietą su lengvata.

**VI SKYRIUS**

**KELEIVIŲ ĮLAIPINIMAS, VEŽIMAS IR IŠLAIPINIMAS**

15. Į stotelėje sustojusį autobusą įlipama pro priekines transporto priemonės duris (išskyrus asmenis su neįgaliųjų ar vaikiškais vežimėliais) ir išlipama pro galines ir vidurines transporto priemonės duris (išskyrus transporto priemones tik su priekinėmis durimis). Keleiviai vietą turi užimti taip, kad netrukdytų kitiems keleiviams, priartėjus prie reikalingos stotelės, prieiti prie galinių ar vidurinių durų ir, esant sumontuotam, iš anksto paspausti išlipimo mygtuką, o transporto priemonei sustojus, nedelsdami išlipti. Galinėse stotelėse visi keleiviai privalo išlipti iš autobuso.

16. Transporto priemonėmis privalo būti vežami neįgalieji su neįgaliųjų vežimėliais, taip pat vaikai su vaikų vežimėliais, išskyrus atvejus, kai neįgaliojo ar vaiko vežimėlis netelpa į transporto priemonės saloną. Neįgaliojo ir vaiko vežimėlio vežimas neapmokestinamas.

17. Keleivis į maršrutinį taksi įlipa ir išlipa tose vietose, kur nedraudžia sustoti Kelių eismo taisyklės. Į sustojusį maršrutinį taksi įlipama ir išlipama pro priekines duris. Keleiviai vietą turi užimti taip, kad netrukdytų kitiems keleiviams, priartėjus prie planuojamos išlipimo vietos turi iš anksto paspausti išlipimo mygtuką, o transporto priemonei sustojus, nedelsdami išlipti. Galinėse stotelėse visi keleiviai privalo išlipti iš maršrutinio taksi.

18. Paskelbus karantiną Savivaldybės ar Savivaldybės įgaliotos įstaigos sprendimu keleiviai gali būti neįlaipinami pro priekines duris, jeigu autobusas turi daugiau negu vienas duris. Autobusų ir maršrutinių taksi vairuotojams gali būti draudžiama pardavinėti popierinius bilietus, keleiviams gali būti uždrausta sėsti į dvi artimiausias sėdynių eiles prie vairuotojo ir rekomenduojama nesibūriuojant tolygiai išsiskirstyti salone, tarp stovinčių keleivių išlaikyti saugų atstumą (ne mažiau kaip 1 metras). Taip pat laikinai gali būti priimami kiti būtini nurodymai vežėjams ir keleiviams.

19. Vežant keleivius žiemos metu arba kai oro temperatūra yra žemesnė negu 0 °C, transporto priemonės salonas turi būti šildomas. Transporto priemonių, kuriose įrengti oro kondicionieriai, salonas turi būti vėdinamas.

**VII SKYRIUS**

**GYVŪNŲ VEŽIMAS**

20. Keleivis turi teisę nemokamai vežti gyvūną specialiai tam pritaikytoje taroje (rankinėje ar narve) ar mažą gyvūną, laikomą rankose, taip pat silpnaregių šunį – vedlį.

21. Tara, kurioje vežamas gyvūnas, neturi trukdyti keleiviams praeiti, būti griozdiška, tepti transporto priemonės sėdynes arba keleivių drabužius.

22. Keleivis atsako už jo vežamų gyvūnų sukeltą žalą kitų keleivių sveikatai, gyvybei, nuosavybei, ramybei ir privalo ją atlyginti, taip pat laikytis Savivaldybės administracijos direktoriaus patvirtinto Gyvūnų laikymo Klaipėdos miesto savivaldybės teritorijos gyvenamojoje vietovėje tvarkos aprašo ir Lietuvos Respublikos gyvūnų gerovės ir apsaugos įstatymo.

**VIII SKYRIUS**

**DVIRAČIŲ VEŽIMAS**

23. Vietinio (priemiestinio) reguliaraus susisiekimo autobusais dviračius leidžiama vežti transporto priemonėse, kurios pažymėtos specialiais dviračius leidžiančiais vežti ženklais ir kuriuose yra įrengtos specialiai tam skirtos vietos:

23.1. keleivis su dviračiu įlipa tik pro antrąsias transporto priemonės duris, šalia kurių įrengta speciali dviračiams vežti skirta vieta;

23.2. dviračiai vežami, kai jų transportavimas netrukdo saugiai ir komfortiškai kitų keleivių kelionei;

23.3. keleivis, norintis vežti dviratį transporto priemone, kurioje yra specialiai įrengta vieta dviračiams vežti, į transporto priemonę įlipa paskutinis;

23.4. į viešojo transporto priemonę su dviračiu keleivis įlipa tik įsitikinęs, kad dviratis yra švarus, o jo transportavimas netrukdys esamiems keleiviams;

23.5. keleivis, įlipęs į transporto priemonę su dviračiu, jį pritvirtina specialiu tvirtinimo įtaisu, esančiu transporto priemonėje;

23.6. dviratį vežantis keleivis atsako už išteptus kitų keleivių drabužius ar daiktus, taip pat dėl dviračio vežimo kylančios grėsmės saugumui kitiems važiuojantiems keleiviams;

23.7. jei vieta, kurioje galima vežti dviračius, yra užimta kitų važiuojančių keleivių, dviračio vežti viešajame transporte negalima;

23.8. dviratį leidžiama vežti, jei dviračio tvirtinimo vieta ir vieta, skirta neįgaliems asmenims su vežimėliais, yra neužimtos. Į transporto priemonę norint įvažiuoti keleiviui su neįgaliojo vežimėliu, dviratį vežantis keleivis privalo užleisti neįgaliajam skirtą vietą ir išlipti toje pačioje stotelėje.

24. Paspirtukus, elektrinius paspirtukus (greitis iki 25 km/val., galia ne didesnė kaip 1 kW) riedžius, riedlentes ir kitas mikromobilumo priemones vietinio (miesto ir priemiestinio) reguliaraus susisiekimo autobusuose ir maršrutiniuose taksi galima vežti netvirtinant specialiu tvirtinimo įtaisu.

**IX SKYRIUS**

**BAGAŽO VEŽIMAS**

25. Kiekvienam keleiviui leidžiama nemokamai vežtis vieną ne didesnį kaip viena keleivio vieta rankinį bagažą, kurio matmenų (a+b+h) suma – ne didesnė kaip 120 cm, neužimant papildomos laisvos sėdimos vietos, taip pat vaikiškus vežimėlius. Moksleiviai ir studentai turi teisę nemokamai vežtis ir didesnį, nei šiame punkte nustatyta, vieną rankinio bagažo, būtino jų mokslams ar studijoms, vienetą.

26. Keleivis, pažymėjęs antrą vienkartinį bilietą, gali vežti bagažą, kurio matmenų (a+b+h) suma ne didesnė kaip 180 cm. Bagažui vežti bilietas turi būti be nuolaidos, neatsižvelgiant į tai, kad keleivis turi teisę pirkti bilietą su nuolaida.

27. Autobusais ir maršrutiniais taksi draudžiama vežti bagažą, kurio matmenų (a+b+h) suma didesnė kaip 180 cm (išskyrus vaikiškus vežimėlius), taip pat degiąsias, sprogstamąsias, dvokiančias, radioaktyvias medžiagas, suspaustas ir suskystintas dujas, smailius, aštrius, griozdiškus, trukdančius keleiviams daiktus, šaunamuosius ginklus, daiktus, kurie gali sutepti sėdynes arba keleivių drabužius,išskyrus skysčius specialiai gėrimams pritaikytuose sandariuose induose.

28. Už savo vežamo bagažo saugumą atsako keleivis.

**X SKYRIUS**

**VEŽĖJO IR EKIPAŽO TEISĖS IR PAREIGOS, ATSAKOMYBĖ**

29. Vežėjas privalo:

29.1. užtikrinti keleivių saugumą;

29.2. laikytis informacijos pateikimo ir transporto priemonių apipavidalinimo tvarkos;

29.3. keleiviams vežti skirti techniškai tvarkingus autobusus, atitinkančius sanitarijos ir teisės aktuose nustatytus transporto priemonių apipavidalinimo reikalavimus;

29.4. atlyginti nuostolius, patirtus dėl padaryto teisės aktų pažeidimo ar kito netinkamo pareigų laikymosi;

29.5. užtikrinti, kad vairuotojas darbo metu dėvėtų tvarkingą ir švarią darbinę uniformą.

30. Ekipažo narių teises ir pereigas nustato Lietuvos Respublikos kelių transporto kodeksas bei Keleivių ir bagažo vežimo kelių transportu taisyklės, patvirtintos Lietuvos Respublikos susisiekimo ministerijos. Ekipažas taip pat privalo:

30.1. nepriimti ir išlaipinti artimiausioje bet kurio tipo stotelėje ar vietoje, kur nedraudžia sustoti Kelių eismo taisyklės (maršrutiniai taksi) galiojančio bilieto neturinčius, neblaivius, trikdančius kitų keleivių ramybę ir kliudančius ekipažų darbui keleivius;

30.2. įvertindamas susidariusią situaciją pristatyti į artimiausią policijos įstaigą keleivius, trikdančius kitų keleivių ramybę, jei jų elgesys kelia grėsmę saugiam keleivių vežimui, arba iškviesti policiją, saugos tarnybą, tam naudodamas mobiliojo ar kito galimo ryšio priemones;

30.3. būti rūpestingas, atidus ir paslaugus, padėti neįgaliems asmenims patekti į transporto priemonę, parduoti bilietus, informuoti apie mokėjimo už važiavimą tvarką, laikytis grafiko, pranešti apie maršruto pakeitimą, apie bilietų tikrinimą, kai keleiviai privalo pateikti pažymėtus vienkartinius arba terminuotus bilietus, ir galiojančius dokumentus, suteikiančius teisę naudotis transporto lengvatomis;

30.4. prieš pat įvažiuojant į stotelės, kurioje vykdoma keleivių kontrolė, įvažą blokuoti elektroninius komposterius ir nedelsdamas pranešti keleiviams, kad artimiausioje stotelėje bus atlikta keleivių kontrolė;

30.5. pasirūpinti tinkamu smulkių monetų ir visų nominalų vienkartinių bilietų kiekiu;

30.6. kelionės metu turėti privalomus ekipažo dokumentus ir pateikti juos kontroliuojančiam asmeniui pareikalavus;

30.7. prižiūrėti tvarką ir švarą; galinėse stotelėse sutvarkyti bei išvėdinti saloną;

30.8. keleivius įlaipinti tik pro priekines (išskyrus asmenis su neįgaliųjų ar vaikiškais vežimėliais), o išlaipinti pro galines ir vidurines autobuso duris;

30.9. atlyginti nuostolius, patirtus dėl padaryto teisės aktų pažeidimo ar kito netinkamo pareigų laikymosi.

31. Ekipažo nariams transporto priemonėje draudžiama rūkyti, nekultūringai elgtis su keleiviu, garsiai leisti muziką ar kitaip trikdyti keleivių rimtį, kalbėti telefonu nesinaudojant laisvų rankų įranga.

32. Vežėjai ir ekipažai yra atsakingi už keleivių vežimą nuo kelionės pradžios iki jos pabaigos ir aprašo laikymąsi.

**XI SKYRIUS**

**KELEIVIO TEISĖS, PAREIGOS IR ATSAKOMYBĖ**

33. Keleivis vadovaujasi Lietuvos Respublikos kelių transporto kodekse ir Keleivių ir bagažo vežimo kelių transportu taisyklėse nurodytomis teisėmis ir pareigomis. Keleivis taip pat privalo:

33.1. įlipdamas į maršrutinį taksi ar vietinio (miesto ir priemiestinio) reguliaraus susisiekimo autobusą turėti pasiruošęs vienkartinį bilietą ir įlipęs nedelsdamas tinkamai jį pažymėti priglausdamas bilieto pusę su QR kodu prie skaitytuvo;

33.2. galiojantį terminuotą bilietą nedelsdamas tinkamai jį pažymėti, priglausdamas kortelę prie skaitytuvo;

33.3. el. bilieto kortelę su joje esančiais pinigais nedelsdamas priglausti prie skaitytuvo, taip įsigyjant vienkartinį važiavimo bilietą;

33.4. nusipirkus vienkartinį bilietą autobuse tinkamai jį pažymėti, priglausdamas bilieto pusę su QR kodu prie skaitytuvo arba mokėjimo kortelę su joje esančiais pinigais nedelsdamas priglausti prie skaitytuvo, taip įsigyjant vienkartinį važiavimo bilietą;

33.5. turėti galiojantį dokumentą, suteikiantį teisę važiuoti nemokamai ar patvirtinantį dokumentą teisę įsigyti bilietą su nuolaida;

33.6. galinėje maršruto stotelėje išlipti nepalikdamas asmeninių daiktų;

33.7. prisiimti atsakomybę už išteptus kitų keleivių drabužius ar daiktus;

33.8. vykdyti teisėtus kontrolierių ir transporto priemonės vairuotojo reikalavimus;

33.9. transporto priemonėje radus keleiviui nepriklausantį daiktą – perduoti jį vairuotojui.

34. Keleivis, norėdamas aktyvinti bilietą mobiliojoje programėlėje, prisiima atsakomybę dėl naudojamos telefoninės įrangos veikimo, ryšio sutrikimų ar kitų kliūčių.

35. Keleivis privalo saugoti bilietą iki kelionės pabaigos, pateikti juos ekipažui ar kontrolę vykdančiam pareigūnui reikalaujant, išskyrus atvejus, kai naudojamasi Lietuvos Respublikos transporto lengvatų įstatymo suteikta teise važiuoti nemokamai.

36. Keleivis, neturintis dokumento, patvirtinančio teisę naudotis bilietu su nuolaida, privalo pirkti bilietą už visą kainą.

37. Pažymėtas vienkartinis bilietas suteikia teisę važiuoti viena transporto priemone viena maršruto kryptimi iki galinės maršruto stotelės. Terminuotas bilietas suteikia teisę važiuoti autobusais ir (ar) maršrutiniais taksi nustatytomis sąlygomis.

38. Autobuse ir maršrutiniame taksi draudžiama šiukšlinti, spjaudyti, keiktis, rūkyti, triukšmauti, atlikinėti iškrypėliškus veiksmus, smurtauti,valgyti, gerti (išskyrus skysčius iš specialiai gėrimams pritaikytų sandarių indų), įsinešti skysčius nesandariuose induose, garsiai leisti muziką.Autobusui važiuojant, keleiviams draudžiama atidaryti kabinos duris ir kalbinti vairuotoją ar kitaip jam trukdyti. Taip pat draudžiama važiuoti ne transporto priemonės salone (kabinoje), stovint ant autobuso laiptelių, neleidžiant vairuotojui uždaryti durų, apsirengus nešvariais drabužiais, tepti ir gadinti sėdynes, dėti ant jų bagažą bei lipti, važinėti po transporto priemonės saloną su vežamais paspirtukais, riedlentėmis, riedžiais, riedučiais ir kitomis mikromobilumo priemonėmis.

39. Už apgadintą autobuso ar maršrutinio taksi išorę, vidų, sulaužytą inventorių, išdaužytus langus kaltininkas baudžiamas įstatymo nustatyta tvarka ir jis turi atlyginti materialinę žalą.

**XII SKYRIUS**

**REKOMENDACIJOS KELEIVIAMS**

40. Pirmumo teisę įlipti į autobusą ir maršrutinį taksi suteikti neįgaliems asmenims, keleiviams su mažamečiais vaikais, nėščioms moterims. Sėdimas vietas, virš kurių yra užrašas „Keleiviams su vaikais“ ir „Neįgaliems asmenims“ arba atitinkamas simbolis, užleisti minėtiems asmenims.

41. Keleiviui, perkančiam bilietą autobuse ar maršrutiniame taksi, atsiskaityti ne didesniu kaip 5 Eur banknotu.

42. Bilietus įsigyti iš anksto, prieš įlipant į transporto priemonę. Pamačius į stotelę atvažiuojantį autobusą prieiti prie kelkraščio, kad būtų aiškiai matomas ketinimas lipti į atvažiuojančią transporto priemonę, taip pat stabdyti ranka atvažiuojantį maršrutinį taksi ten, kur nedraudžia Kelių eismo taisyklės.

**XIII SKYRIUS**

**VEŽĖJŲ, EKIPAŽŲ IR KELEIVIŲ KONTROLĖ**

43. Vežėjų ir ekipažų darbą kontroliuoja Savivaldybės įgaliota įstaiga, taip pat kiti asmenys, kuriems įstatymai suteikia teisę kontroliuoti keleivius (toliau – kontrolierius).

44. Kontrolierius turi teisę sustabdyti transporto priemonę signaliniu disku vietose, kur nedraudžia Kelių eismo taisyklės, įlipti į ją prieš išlipant ir įlipant keleiviams, nepriklausomai nuo keleivių skaičiaus transporto priemonėje. Ekipažui ir keleiviams draudžiama trukdyti atlikti kontrolę arba jos vengti.

45. Nustatęs, kad vežėjas ar ekipažas pažeidžia Aprašo reikalavimus, kontrolierius surašo patikrinimo aktą arba administracinio nusižengimo protokolą.

46. Vietinio (miesto ir priemiestinio) reguliaraus susisiekimo autobusuose ir maršrutiniuose taksi keleivis privalo pateikti kontrolieriui:

46.1. pažymėtą vienkartinį bilietą arba

46.2. pažymėtą vienkartinį bilietą su nuolaida ar vardinį terminuotą bilietą ir dokumentą, suteikiantį teisę į lengvatą, arba

46.3. galiojantį terminuotą bilietą, arba

46.4. galiojantį dokumentą, suteikiantį teisę važiuoti nemokamai.

47. Jeigu kontrolės metu keleivis neturi galiojančio pažymėto vienkartinio bilieto arba pažymi bilietą kontrolės metu, arba turi bilietą su nuolaida, bet neturi dokumento, suteikiančio teisę į transporto lengvatą, taip pat jeigu paima pažymėtą bilietą iš išlipančio iš autobuso keleivio, ar jei patikrinimo metu elektroninio bilieto negalima iššifruoti (iškoduoti) iš elektroninio bilieto laikmenos, perskaityti jo numerio arba nuskaityti QR kodo vienkartiniame biliete, tai jis laikomas važiuojančiu be bilieto.

48. Keleivis, kontrolieriui nustačius galimą Aprašo pažeidimą ir paprašius, privalo pateikti asmens tapatybę patvirtinantį dokumentą.

49. Neturintis bilieto vietinio (miesto ir priemiestinio) reguliaraus susisiekimo autobuso arba maršrutinio taksi keleivis nėra laikomas važiuojančiu be bilieto, jeigu jis sumokėjo už važiavimą, o bilietas jam nebuvo įteiktas dėl ekipažo kaltės ir kontrolės metu keleivis raštu patvirtino apie sumokėjimą už vežimo paslaugas.

50. Jeigu vietinio (miesto ir priemiestinio) reguliaraus susisiekimo autobuso arba maršrutinio taksi ekipažas išduoda bilietus keleiviams kontrolės metu arba išduoda ankstesnių reisų bilietus, tai yra laikoma keleivių vežimu be bilietų.Ekipažas, vežantis keleivius be bilietų, yra traukiamas administracinėn atsakomybėn įstatymo nustatyta tvarka.

51. Kontrolierius turi teisę:

51.1. išlaipinti iš transporto priemonės keleivį, važiavusį be bilieto, pažeidusį viešąją tvarką ar Aprašo numatytus reikalavimus;

51.2. keleiviui, važiavusiam be bilieto, nevykdant teisėtų kontrolieriaus nurodymų ir (ar) bandant pasišalinti iš pažeidimo vietos, iškviesti policijos pareigūnus ir perduoti pažeidėją policijos pareigūnams;

51.3. pristatyti į policijos įstaigą be bilietų važiavusius keleivius, kurie neturi jų asmens tapatybę patvirtinančių dokumentų, reikalingų patikrinimo aktui ir (ar) administracinio nusižengimo protokolui surašyti;

51.4. paimti suklastotus bilietusiš keleivio ir pristatyti jį į policiją;

51.5. pareikalauti keleivio, vežėjo, ekipažo ar kito asmens pateikti asmens tapatybę patvirtinantį dokumentą.

52. Kontrolierius paima negaliojančius dokumentus, nesuteikiančius teisės važiuoti lengvatinėmis sąlygomis, ir persiunčia juos išdavusiai įstaigai arba organizacijai, o keleivis laikomas važiuojančiu be bilieto ir traukiamas administracinėn atsakomybėn.

53. Už Aprašo pažeidimus vežėjai, ekipažai ir keleiviai atsako Lietuvos Respublikos teisės aktų nustatyta tvarka, taip pat privalo atlyginti nuostolius, patirtus dėl padaryto teisės aktų pažeidimo ar kito netinkamo pareigų laikymosi. Surašytas patikrinimo aktas ar administracinio nusižengimo protokolas keleivio neatleidžia nuo pareigos atlyginti patirtus nuostolius ir įsigyti bilietą, t. y. sumokėti už vežimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_